Dr Tanya Melillo, Konsulent fil-Mediċina fid-Direttorat tas-Saħħa Pubblika, qalet ma' Newsbook.com.mt li l-pajjiż bħalissa għaddej minn mewġa oħra tal-każi tal-COVID-19 u li primarjament qed tkun ikkawżata minn persuni li għażlu li ma jieħdux il-vaċċin kontra l-virus. Is-Sibt filgħodu l-Ministeru għas-Saħħa ħabbar li nstabu 95 każ ġdid ta' COVID-19 fl-aħħar 24 siegħa u li fiequ 47 persuna oħra, bin-numru ta' każijiet attivi fil-komunità tela' għal 1,051. Tħabbar ukoll li minn 12-il każ ta' COVID-19 li hemm fl-Isptar Mater Dei bħalissa hemm persuna fl-ITU u s'issa ngħataw 110,676 dożi tal-booster. Ma' Newsbook.com.mt , Dr Melillo qalet li hemm ukoll persuni li mhux jimxu mal-miżuri li jipprevjenu t-tixrid tal-virus u li dawn ukoll qed jikkontribwixxu għaż-żieda fil-każi. Semmiet li l-użu tal-maskra hu fundamentali. Dr Melillo qalet li dawn il-miżuri qatt ma tneħħew u semmiet kif hemm ċertu postijiet tax-xogħol fejn mhux l-impjegati kollha qed jimxu mal-protokolli u li anke l-pubbliku mhux josservaw id-distanza soċjali. Hawn irreferiet anke għal meta jiltaqgħu l-familji fid-djar. Intant, mit-Tnejn, 29 ta' Novembru, se tinfetaħ ir-reġistrazzjoni online għall-booster tal-vaċċin kontra l-COVID-19 għal kull min għandu 'l fuq minn 50 sena. Mit-Tnejn dawk ta' 'l fuq minn 50 sena jista' jirreġistra għall-booster